
Betegtájékoztató: Információk a felhasználó számára
Condrosulf 800 mg tabletta

vízmentes nátrium-kondroitin- szulfát

Mielőtt elkezdi szedni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.
· Tartsa meg a betegtájékoztatót, mert a benne szereplő információkra a későbbiekben is szüksége lehet.

· További kérdéseivel forduljon kezelőorvosához vagy gyógyszerészéhez.

· Ezt a gyógyszert az orvos kizárólag Önnek írta fel. Ne adja át a készítményt másnak, mert számára ártalmas lehet még abban az esetben is, ha a betegsége tünetei az Önéhez hasonlóak.

· Ha Önnél bármilyen mellékhatás jelentkezik, tájékoztassa erről kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. Lásd 4. pont.
A betegtájékoztató tartalma:

1.
Milyen típusú gyógyszer a Condrosulf 800 mg tabletta és milyen betegségek esetén alkalmazható?

2. 
Tudnivalók a Condrosulf 800 mg tabletta szedése előtt

3.
Hogyan kell szedni a Condrosulf 800 mg tablettát?

4.
Lehetséges mellékhatások

5.
Hogyan kell a Condrosulf 800 mg tablettát tárolni?

6.
A csomagolás tartalma és egyéb információk
1.
Milyen típusú gyógyszer a Condrosulf 800 mg tabletta és milyen betegségek esetén alkalmazható?
· A Condrosulf 800 mg tabletta az ízületek kopásos eredetű elváltozása esetén alkalmazható. Hatóanyaga a nátrium-kondroitin-szulfát, ami a porc egyik fő alkotóeleme. 

· Hatására csökkennek az ízületi fájdalmak és javul az ízületek mozgathatósága. A porc további kopása csökken, alkalmazása visszaadja a porc mechanikus tulajdonságait.
2.
Tudnivalók a Condrosulf 800 mg tabletta szedése előtt

Ne szedje a Condrosulf 800 mg tablettát
· ha allergiás a kondroitin-nátrium-szulfátra, vagy a gyógyszer (6. pontban felsorolt) egyéb összetevőjére.
· 12 éves kor alatti gyermekeknek nem adható.

Figyelmeztetések és óvintézkedések

A Condrosulf 800 mg tabletta szedése előtt beszéljen kezelőorvosával vagy gyógyszerészével:

· ha szívbetegségben (szívelégtelenségben) vagy vesebetegségben szenved. Szervezetében a Condrosulf 800 mg tabletta folyadékfelhalmozódást és duzzadást okozhat.

· ha májbetegségben szenved.

· ha a vér alvadási tulajdonságait befolyásoló gyógyszereket szed (mint például acetilszalicilsav, dipiridamol vagy klopidogrel).

Gyermekek és serdülők 

· 12 éves kor alatti gyermekeknek nem adható.
Egyéb gyógyszerek és a Condrosulf 800 mg tabletta
Feltétlenül tájékoztassa kezelőorvosát vagy gyógyszerészét a jelenleg vagy nemrégiben szedett gyógyszereiről,  beleértve a vény nélkül kapható készítményeket is. 
Ez különösen vonatkozik a vér alvadási tulajdonságait befolyásoló gyógyszerekre (mint például az acetilszalicilsav, dipiridamol vagy a klopidogrel). Ha warfarint is alkalmaz, akkor az orvos gyakrabban ellenőriztetheti az INR értékét azután, hogy elkezdi és abbahagyja a Condrosulf 800 mg tabletta alkalmazását.

Fájdalomcsillapítók egyidejű alkalmazása esetén azok adagolását időközönként felül kell vizsgálni, mivel a Condrosulf 800 mg tabletta sok esetben lehetővé teszi a fájdalomcsillapítók adagjának csökkentését.

Terhesség és szoptatás 

Ha Ön terhes vagy szoptat, illetve ha fennáll Önnél a terhesség lehetősége vagy gyermeket szeretne, a gyógyszer alkalmazása előtt beszéljen kezelőorvosával vagy gyógyszerészével. 
A terhesség és szoptatás alatti alkalmazása tekintetében nem áll rendelkezésre tapasztalat, és így a terhesség és szoptatás alatt alkalmazása nem ajánlott.
A Condrosulf 800 mg tabletta hatása a gépjárművezetéshez és a gépek kezeléséhez szükséges képességekre

Nem történtek klinikai vizsgálatok, de kicsi a valószínűsége annak, hogy a Condrosulf 800 mg tabletta hatással lenne ezen képességekre.

A Condrosulf 800 mg tabletta 73 mg nátriumot tartalmaz tablettánként (nátrium az étkezési só fő összetevője), ami megfelel a nátrium ajánlott maximális bevitel 3,65%-ának felnőtteknél. Ezt figyelembe kell venni kontrollált nátrium-diéta esetén.
3.
Hogyan kell szedni a Condrosulf 800 mg tablettát?

A gyógyszert mindig az orvos által elmondottaknak megfelelően szedje. Amennyiben nem biztos az adagolást illetően, kérdezze meg kezelőorvosát vagy gyógyszerészét. 
A készítmény ajánlott adagja felnőtteknek és 12 éven felüli serdülőknek:

Naponta 1× 1 tabletta.

A Condrosulf 800 mg tablettát folyamatosan ajánlott szedni. 
A Condrosulf 800 mg tablettát étkezés előtt, vagy étkezéstől függetlenül, kevés folyadékkal kell bevenni. Érzékenyebb gyomrú betegeknek ajánlott étkezés után bevenni. A tablettát szétrágás nélkül, egyben kell lenyelni.
A bemetszés csak a széttörés elősegítésére és a lenyelés megkönnyítésére szolgál, nem arra, hogy a készítményt egyenlő adagokra ossza.
Ne változtasson önkényesen az orvos által előírt adagoláson. Amennyiben úgy érzi hogy az előírt adag túl alacsony vagy túl magas, beszélje meg orvosával.
Ha az előírtnál több Condrosulf 800 mg tablettát vett be

Ha véletlenül az előírtnál többet vett be, konzultáljon orvosával.

Ha elfelejtette bevenni a Condrosulf 800 mg tablettát

Amennyiben elfelejtette bevenni az adagot, pótolja azt amint eszébe jut, és aztán folytassa az orvos által előírt módon.
Ne vegyen be kétszeres adagot a kihagyott adag pótlására.

Ha idő előtt abbahagyja a Condrosulf 800 mg tabletta szedését

A gyógyszer hatását a folyamatos szedése biztosítja. Hatása lassan – a kezelés kezdetétől számítva 2‑3 hét múlva – alakul ki.

4.
Lehetséges mellékhatások
Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek.

Ritkán előforduló mellékhatások (10 000-ből több, mint 1 beteget érinthet): 
gyomor- és bélpanaszok (pl. hányinger, émelygés székrekedés), 
bőrpír, kiütés előfordulhat. 
Nagyon ritkán (10 000-ből kevesebb mint 1 beteget érinthet): 
Szédülés, csalánkiütés, ekcéma, viszketés, allergiás reakció, ödéma.
Ha bőrkiütés vagy viszketés, allergiás reakció jelentkezik, szakítsa meg a kezelést és keresse fel orvosát.

Mellékhatások bejelentése

Ha Önnél bármilyen mellékhatás jelentkezik, tájékoztassa kezelőorvosát, gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. 

A mellékhatásokat közvetlenül a hatóság részére is bejelentheti az V. függelékben található elérhetőségeken keresztül. 

A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.

5.
Hogyan kell a Condrosulf 800 mg tablettát tárolni?
A gyógyszer gyermekektől elzárva tartandó!

Legfeljebb 25°C–on tárolandó.

A dobozon feltüntetett lejárati idő (Felhasználható/EXP) után ne szedje ezt a gyógyszert. A lejárati idő az adott hónap utolsó napjára vonatkozik. 

Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét.

6.
A csomagolás tartalma és egyéb információk
Mit tartalmaz a Condrosulf 800 mg tabletta?
· A készítmény hatóanyaga: nátrium-kondroitin-szulfát.
800 mg vízmentes nátrium-kondroitin-szulfátot tartalmaz tablettánként.

· Egyéb összetevő: magnézium-sztearát.
Milyen a Condrosulf 800 mg tabletta külleme és mit tartalmaz a csomagolás

Fehér, kapszula alakú, metszett élű tabletták, egyik oldalán mélynyomású bemetszéssel. 
Törési felületük fehér színű.
A bemetszés csak a széttörés elősegítésére és a lenyelés megkönnyítésére szolgál, nem arra, hogy a készítményt egyenlő adagokra ossza.

30 db tabletta PA/Al/PVC/Al buborékcsomagolásban és dobozban.
90 db tabletta PA/Al/PVC/Al buborékcsomagolásban és dobozban.

A forgalomba hozatali engedély jogosultja és a gyártó:

IBSA Pharma Kft. 

1124 Budapest, Fodor u. 54/B.

IBSA Farmaceutici Italia Srl.

Via Martiri de Cefalonia, 2

26900 Lodi, Olaszország 
OGYI-T-04484/02

